Mateo Kovačić

**Mateo Kovačić** hrvatski je nogometaš koji igra u sredini terena za Manchester City i reprezentaciju Hrvatske. Obično igra ulogu plejmejkera ispred odbrane, ali može igrati razne pozicije u veznom redu po potrebi. Svoju profesionalnu karijeru počeo je u Dinamu iz Zagreba sa 16 godina, a prije nego što se priključio Interu u 2013. osvojio je dvije uzastopne titule prvaka Hrvatske.

## Klupska karijera
### Početak
Mateo je rođen u Linzu u Austriji kao dijete bosanskih Hrvata koji su u Austriju došli 1991. godine iz Kotor Varoši u Bosni i Hercegovini. Kovačić je počeo igrati vrlo rano u akademiji lokalnog kluba LASK Linz. Kovačić je 2009. godine pretrpio ozbiljnu povredu kada mu je slomljena noga, ali se vratio na teren u maju 2010. godine nakon dugog oporavka.

### Dinamo Zagreb
Kovačić je prekomandovan u seniorsku momčad kluba u oktobru 2010. godine kada je trener kluba bio Vahid Halilhodžić, ali je uporedo igrao za juniorski sastav. Pred kraj oktobra hrvatski mediji pisali su kako je šef skauta Arsenala doputovao u Zagreb kako bi gledao mladog Kovačića. Kovačiću je dodijeljen dres sa brojem 8, koji je nekada nosio Robert Prosinečki.

Svoj seniorski debi je imao u meču protiv Hrvatskog Dragovoljca 20. novembra 2010. godine u kojem je postigao Dinamov četvrti gol u pobjedi od 6-0. Time je postao najmlađi strijelac u historiji lige, sa 16 godina i 198 dana, čime je srušio rekord koji je sedmicu ranije postavio Dino Špehar, igrač Osijeka koji je tada imao 16 godina i 278 dana.

Samim igrama za seniorsku ekipu Mateo je dospio u žižu javnosti i bio je uspoređivan sa raznim poznatim igračima kao što su Lionel Messi, Robert Prosinečki i Zvonimir Boban. Trener Dinama, Vahid Halilhodžić, koji ga je promovirao u igrača prvog tima je naglasio kako je važno da mlad igrač kao Kovačić drži noge čvrsto na zemlji i zamolio medije da prestanu sa poređenjima. U prvoj sezoni s Dinamom  je igrao u sedam mečeva i dao doprinos osvajanju titule prvaka Hrvatske.

U sezoni 2011/12, Kovačić je postao nezamjenjiv u prvom timu. Igrao je uglavnom kao lijevi vezni igrač u formaciji 4-2-3-1. Početkom sezone, pomogao je Dinamu da uđe u grupnu fazu UEFA Lige Prvaka nakon 12 godina. Sa samo 17 godina zaigrao je u prvoj postavi Dinama u meču protiv velikog Real Madrida. Prvu Europsku sezonu je završio postigavši gol protiv Olympique Lyon-a, čime je postao drugi najmlađi strijelac u historiji Lige Prvaka.

Također, u ligaškom meču protiv NK Lučko, postao je najmlađi kapiten Dinama ikada, nakon što je zamijenjen Leandro Cufre.

U sezoni 2012/13, Mateo je odigrao sve utakmice Dinama u Ligi Prvaka protiv Porta, Paris Saint-Germaina i Dinamo Kijeva. Oduševljavao je svojim zrelim igrama, te je nominovan za nagradu *"Golden Boy"*, koja se dodjeljuje najboljem mladom igraču od novinara.

Tokom zimske pauze, uprava Dinama je odbacila medijska nagađanja o njegovom odlasku iz kluba izjavom da žele graditi momčad oko njega i druge mlade hrvatske nade Alena Halilovića. Ipak 30. januara je objavljeno da je Kovačić novi igrač italijanskog Intera.

Tokom svog perioda u Dinamu, Kovačić je osvojio dvije titule prvaka Hrvatske i dva Kupa, zaigravši u 73 utakmice, uz 12 utakmica u Ligi prvaka.

### Internazionale
31. januara 2013. Kovačić je potpisao ugovor sa Interom. Otkriveno je da je transfer bio vrijedan 15 miliona eura, sa 13 miliona plaćenih odmah i 2 miliona kada se Inter plasira u Ligu Prvaka. Italijanski mediji su objavili da su Real Madrid, Manchester City i Chelsea bili zainteresovani za Kovačića, ali je on ipak završio u Interu.

Odmah po dolasku, Mateo je dobio dres sa brojem 10 koji je prije njega nosio Wesley Sneijder. Prvu utakmicu za Inter Kovačić je odigrao u Sieni, kada je ušao kao zamjena na poluvremenu. Europski debi je imao 14. februara u meču Lige Evrope protiv CFR Cluja, kada je oduševio Interove navijače asistencijom za Rodriga Palacija, kao i igrom tokom čitave utakmice.

Tadašnji trener Intera, Andrea Stramaccioni, je bio zadivljen Kovačićevim pasovima, za koje je rekao da su nevjerovatni. Kovačić se do kraja sezone ustalio u prvoj postavi, ali Inter je sezonu završio na lošem 9. mjestu.

Ipak, navijači Intera su mu dodijelili nagradu *"Otkriće godine"*.

===Real Madrid CF ==
U 2015., Kovačić prelazi u Real Madrid CF gdje je potpisao ugovor na šest godina.

## Reprezentacija
mini|210px|desno|Kovačić na pripremama reprezentacije
Kovačić je nastupao za omladinske selekcije Hrvatske u raznim kategorijama, a debitirao je u maju 2008. godine u prijateljskom meču U-15 reprezentacije protiv Slovačke. Od 2011. godine je član hrvatske U-19 i U-21 momčadi. U augustu 2012. godine, Kovačić je dobio svoj prvi poziv u seniorsku reprezentaciju, za utakmicu protiv Švicarske, ali zbog povrede nije zaigrao.

Svoj reprezentativni debi Mateo je imao u utakmici sa Srbijom koju je Hrvatska dobila sa 2-0, igravši u veznom redu sa Lukom Modrićem. U intervjuu poslije utakmice selektor Hrvatske reprezentacije Igor Štimac ocijenio je nastup Kovačića sa "10", a suigrač Niko Kranjčar nazvao ga je "profesorom nogometa".

## Stil igre
Kovačić je sjajan tehničar sa vrlo dobrim driblingom. Martin Novoselac, selektor U-17 reprezentacije Hrvatske, rekao je za Kovačića: "Nisam vidio toliko talentiranog mladića još od Roberta Prosinečkog", Bivši trener Intera Andrea Stramaccioni opisao je Kovačića "zvijezdom budućnosti".

## Statistika 
*Zaključno sa 19. 5. 2013.*

## Reference
## Vanjski linkovi 
*
*
*
*Mateo Kovačić na *Transfermarktu*

Kategorija:Rođeni 1994.
Kategorija:Živi ljudi
Kategorija:Biografije, Linz
Kategorija:Hrvatski nogometaši
Kategorija:Nogometaši Dinamo Zagreba
Kategorija:Nogometaši Inter Milana
Kategorija:Nogometaši Real Madrida
Kategorija:Nogometaši Chelseaja
Kategorija:Nogometaši Manchester Cityja
Kategorija:Igrači na Svjetskom prvenstvu u nogometu 2014.
Kategorija:Igrači na Evropskom prvenstvu u nogometu 2016.
Kategorija:Igrači na Svjetskom prvenstvu u nogometu 2018.
Kategorija:Igrači na Evropskom prvenstvu u nogometu 2020.
Kategorija:Igrači na Svjetskom prvenstvu u nogometu 2022.
Kategorija:Igrači na Evropskom prvenstvu u nogometu 2024.